Herrie oor jong Russiese skaatser woed voortRusland se Kamila Valieva, wat in ‘n opkikkerherrie gedompel is, tydens ‘n oefening by die Winterspele in Beijing. (Foto: Anne-Christine Poujoulat/AFP) Daar sal geen medaljeseremonie ná die vroue se individuele sierskaatskompetisie by die Olimpiese Winterspele in Beijing wees as Rusland se Kamila Valieva in die topdrie eindig nie. Daar sal ook steeds geen seremonie ná die spanitem, wat Rusland verlede week danksy die 15-jarige Valieva se stervertoning gewen het, wees nie. Die jong Rus is die gunsteling om die individuele item, wat Dinsdag begin, te wen. ŉ Herrie woed egter nadat sy in Desember positief vir ŉ verbode middel getoets het. Die hof vir arbitrasie in sport het Maandag beslis die tiener mag haar deelname aan die Spele voortsit, ten spyte van die uitslag van die opkikkertoets. Die hof het “buitengewone omstandighede” vir sy besluit aangevoer, onder meer haar jong ouderdom, en sê ŉ skorsing sou onder die omstandighede onherstelbare skade aangerig het. Sy is egter steeds nie heeltemal uit die moeilikheid nie en sanksies kan haar later in die gesig staar. “Die Internasionale Olimpiese Komitee (IOK) het die oppergesag van die reg gevolg en sal haar dus toelaat om aan die vroue se individuele skaatskompetisie deel te neem,” lui ŉ verklaring van die IOK. “In die belang van billikheid teenoor alle atlete”, sal dit in die lig van Valieva se opkikkertoets egter nie gepas wees om ŉ medaljeseremonie vir die sierskaatsspanitem by die Spele te hou nie, sê die komitee. Rusland het die besluit verwelkom dat Valiea verder mag deelneem. “Die hele land sal haar en al ons wonderlike vroueskaatsers in die individuele item môre ondersteun,” het Rusland se Olimpiese komitee op Telegram gesê. Kamila Valieva het verlede week ‘n goue medalje by die Winterspele in Beijing verower, maar geen medaljeseremonie is nog gehou nie. Valieva het vroeër positief vir ‘n verbode middel getoets. (Foto: Sebastien Bozon/AFP) Dmitry Peskov, woordvoerder van die Kremlin, sê hy is “gelukkig” dat die 15-jarige aan die item, waarin sy ŉ gunsteling is om met ŉ goue medalje weg te stap, kan deelneem. “Die hele land hoop Kamila wen,” het Peskov aan verslaggewers gesê. Rusland hoop steeds dat die medalje vir die spanitem binnekort oorhandig sal word. Daar is reeds sanksies teen Rusland vir ŉ enorme staatsgeborgde opkikkerprogram wat by die Winterspele in Sochi in 2014 ŉ hoogtepunt bereik het. Russiese atlete kan as neutrale deelnemers deelneem – sonder die Russiese vlag of volkslied – gegewe dat hulle kan bewys dat hul opkikkergeskiedenis skoon is. Die jong skaatser was ŉ week gelede die eerste vrou wat ŉ viervoudige sprong by die Olimpiese Spele kon vermag en het die Russe daarmee tot goud in die sierskaatsspanitem gelei. Die medaljeseremonie daarvoor het ŉ dag later egter nie plaasgevind nie, die eerste aanduiding dat daar ŉ slang in die gras is. Daar was berigte dat Valieva positief vir ŉ verbode middel getoets het en ŉ dag later is sy agter geslote deure deur Rusland se teenopkikkeragentskap (Rusada) geskors. Sy het suksesvol appèl aangeteken teen haar skorsing en dit is dieselfde dag nog opgehef. Valieva het haar oefening verlede week te midde van die herrie voortgesit, waarna die IOK onsuksesvol appèl aangeteken het teen Rusada se besluit om haar skorsing op te hef. Die jong skaatser het voor die omstredenheid bykans onstuitbaar in haar opgang gelyk en het elke groot byeenkoms waaraan sy in die 2021-’22-seisoen deelgeneem het, gewen. Haar vermoë om die moeilikste landing klaarblyklik moeiteloos reg te kry, word geëwenaar deur ŉ talent vir ŉ passievolle vertoning en die grasie van ŉ ballerina.